Baritonist Domen Križaj je bil do sezone 2025/2026 6 let član ansambla v Operi Frankfurt, pred tem pa v Teatru Basel v Švici. S sezono 2026/2027 bo postal član SNG Opera in balet Ljubljana. V preteklih sezonah je upodobil številne glavne vloge tako liričnega kot dramskega baritonskega repertoarja in sicer se je med drugim predstavil kot Prinz von Homburg (Henze), Macbeth (Verdi), Grof Luna (Verdi/Trubadur), Germont (Verdi/Traviata), Guercoeur (Magnard), Grof (Strauss/Capriccio), Onegin (Čajkovski/Onegin), Rodrigo (Verdi/Don Carlo), Wolfram (Wagner/Tannhäuser), Zar (Weill/Zar se pusti fotografirati), Albert (Massenet/Werther), Don Alfonso (Mozart/Cosi fan tutte), Grof (Mozart/Figarova svatba), Marcello (Puccini/Boheme), Sharpless (Madama Butterfly), Lescaut (Manon Lescaut), Kaiser Overall (Ulmann/Kaiser von Atlantis), Pavel (Nono/Al gran sole carico d’amore) in druge.
 
Redno gostuje tudi na različnih festivalih in drugih opernih hišah, na poletnem festivalu Alden Biesen v Belgiji je nastopil v naslovni vlogi kot Jevgenij Onjegin, v reški operni hiši na Hrvaškem je upodobil Alberta v Wertherju, kot Alfio je nastopil v Mascagnijevi enodejanki “Cavalleria Rusticana” na festivalu Baden-Baden, kot konzul Sharpless je nastopil na prestižnem festivalu v Bregenzu, na slovenskih odrih je v SNG Ljubljana upodobil Grofa Luno (Verdi/Trubadur) in Lescauta (Puccini/ Manon Lescaut), v SNG Maribor pa debitiral kot Escamillo v operi Carmen in kot Rodrigo v Verdijevem Don Carlosu. Večkrat je nastopil tudi na festivalu Tiroler Festpiele Erl v Avstriji, kjer je upodobil Heeruferja (Lohengrin), Davida (L’amico Fritz) ter kralja Arturja (Chausson/Le Roi Arthus). Kot koncertni pevec je med drugim nastopil v Berlinski filharmoniji, Elbphilharmonie v Hamburgu, Nacionalnem avditoriju v Madridu, Palau de la musica v Barcelon, v Filharmoniji Luksemburg, Bozar v Bruslju…
V prejšnji sezoni je bil kot solist deležen otvoritve sezone v praški filharmoniji z delom Stravinskega Svatba, gostoval v SNG Ljubljana kot Germont v Verdijevi Traviati, Carmino Burano v SNG Maribor, kot Figaro v Seviljskem brivcu pa je nastopil na poletnem festivalu Lech v Avstriji in izvedel Mahlerjeve Vandrovčeve pesmi na Festivalu Ljubljana.
Sodeloval je s priznanimi domačimi in tujimi dirigenti kot so A. Pappano, T. Guggeis, M. Jacquot, T. Hengelbrock, M. Honeck, A. Lajovic, M. Hribernik, M. Letonja, S. Dvoršak… Prav tako je sodeloval s priznanimi domačimi in tujimi orkestri kot so Dunajski filharmoniki, Dunajski simfoniki, Camerata Salzburg, Balthasar-Neumann orkestrom, Frankfurtmuseum orkestrom, orkestrom SNG Ljubljana in SNG Maribor.
Domen Križaj je z diplomo summa cum laude magistriral na Akademiji za glasbo v Ljubljani v razredu izr. prof. Matjaža Robavsa, potem ko je na Medicinski fakulteti Univerze v Ljubljani zaključil tudi študij medicine. Prejel je številna priznanja in nagrade tako na domačih kot tujih tekmovanjih, med drugim 2. nagrado na prestižnem mednarodnem tekmovanju Neue Stimmen v Nemčiji. Je prejemnik tako Prešernove nagrade Akademije za glasbo v Ljubljani, kot Prešernove nagrade Univerze v Ljubljani. Domen Križaj je bil gost oddaje »Junge Opernstars« nemške televizije »SWR« in je bil večkrat nominiran za opernega pevca leta v nemškem prostoru, še posebej za vlogo Guercoeurja v istomenski operi A. Magnarda.
Prihodnja gostovanja vključujejo novo produkcijo Kralja Arthurja in ponovitev Tannhäuserja v operi Frankfurt, Beethovnovo 9. simfonijo v Baden-Badnu, Scene iz Goethejevega Fausta v Elbphilharmonie Hamburg in filharmoniji Luksemburg ter Nemški rekviem v Düsseldorfu. 



